Els evangelis, són un reflex de la predicació de Jesús?

No pas gaire... Sí que ens ofereixen una bellíssima “mostra” de 12-15 relats ben cristians.

Però, tenint en compte l’extensió material dels 4 documents, unes 200 pàgines, hem arribat a la conclusió que els evangelistes ens ofereixen, als seguidors de Jesús de qualsevol època, un “bocí” de la seva vida, mentre que el gruix dels 4 documents sembla que vagi destinat a... no sabem què...

Hi observem la narració d’una quantitat excessiva de fets miraculosos o similars, uns 84, que, considerant que molts són repetits, ho deixem en una valoració d’una setantena. Aquests fets, si bé haurien fet un gran bé a les persones afectades, guarides, no són, en absolut, actuacions que cap dels seus seguidors pugui fer.

L’objectiu que buscava la generació postapostòlica (comprenent-hi els evangelistes, tots o bé alguns) era el bé de la humanitat?

 O era el prestigi futur de l’entitat que, en teoria, continués la tasca començada per Jesús, però més aviat aprofitant-se del seu nom?

I a aquesta suposició ens hi porten també altres característiques observades. Una d’elles és que la predicació de Jesús, fora del Sermó de la Muntanya, ens és més aviat tapada que exposada. És corrent que se’ns digui:

“va anar a ensenyar i predicar”,

“predicava a les sinagogues”,

“tot fent camí cap a Jerusalem, passava per viles i llocs i ensenyava”

“anà per tot Galilea,predicant a les sinagogues”...

 I exposem una última observació: Sembla que els relats de Jesús, per part seva o per part dels evangelistes, se centrin, pel que fa als seus valors, en una cèlebre frase: “el Regne de Déu”. Però no hem trobat, enlloc dels 4 documents, què significava, o en quins valors es concretava, aquesta expressió.

Predicar una expressió sense concretar-la, sense dir en què consisteix, seria un bell sistema de crear unes expectatives que NO anessin en favor de la humanitat, sinó més aviat en favor d’una entitat que es presentés com a continuadora de l’actuació cristiana.

**Nota especial**: els evangelistes no defineixen els valors de l’expressió “Regne de Déu”, com haurien d’haver fet. Però qui sí ho fa, i molt bé, és l’apòstol Pau (Rm 14: 17): “Que el Regne de Déu no consisteix pas en aquell menjar o en aquella beguda, sinó en la justícia, la pau i el goig de l’Esperit sant.”

PagèsFerret

Escriptors